La Junta de Govern dóna llum verd a la llicència d'obres de la Gola de Quartell
17 de maig 2019

![Imagen 1](/media/1ckjcbnp/47-c_gola-de-quartell.jpg)![Imagen 2](/media/jfmdiuks/47-c_gola-de-quartell_02.jpg)

La Junta de Govern dóna llum verd a la llicència d'obres de la Gola de Quartell. Este matí, durant la sessió de cada divendres, l'Equip de Govern ha acordat que ja es pot iniciar el procés per a l'execució d'una infraestructura hidràulica per a la restauració del funcionament de la Gola de Quartell, amb la finalitat de controlar els nivells d'aigua en la marjal d’Almardà.

L'alcalde de Sagunt, Quico Fernández, ha rebut amb alegria esta notícia ja que, “**tot el món sap que la gola fa temps va perdre la seua estació de bombeig i necessitava una restauració, per tant esta és una obra molt demandada, molt necessària i urgent per a solucionar els problemes que es generen en la zona d’Almardà, tant a nivell agrícola, com a nivell ambiental**”.​ 

![](/media/5wnb43lx/47-c_gola-de-quartell_03.jpg)  

A causa de les exigències de la legislació, la Conselleria, Costes, la Confederació Hidrogràfica del Xúquer i el propi ajuntament tenen un paper important en la decisió d'estes obres, per la qual cosa Fernández assenyala “**ha sigut difícil que tots ens posàrem d'acord, que el projecte tinguera el vistiplau i que finalitzàrem este procés perquè les obres comencen al més prompte possible**”.

Fernández espera que amb la consecució d'estes obres “**es pose punt final als problemes quan es dóna una situació de temporal i s'han de baixar les comportes. Realment hi ha problemes que afecten l'agricultura, a la ramaderia, a les persones, als ciutadans i a la fauna i flora d'una zona tan emblemàtica com és la marjal d’Almardà. Per tant, espere que els treballs comencen prompte**”.​ 

![](/media/q3cnfwme/47-c_gola-de-quartell_04.jpg)  

L'atorgament d'esta llicència es condicionarà a la coordinació de competències concurrents, municipal i autonòmica, sobre les infraestructures resultants de l'execució dels treballs objecte de la llicència. Les instal·lacions plantejades es recolzen en infraestructures preexistents, de titularitat municipal, d'evacuació d'aigües pluvials de diversos municipis i, a partir d'ara, es pretén un ús compartit per a prestar un servei i competència autonòmica, referent a la gestió dels nivells d'aigua de la marjal confrontant, la d'Almenara.

Per a tal fi, serà necessària la redacció i aprovació d'un conveni entre totes dos administracions que regule esta compartició d'infraestructura per a finalitats diferents, diferenciant en este conveni quins elements són de titularitat de cada administració pública, els protocols d'actuació i l'assumpció dels costos de subministrament i manteniment de les instal·lacions.

Els terminis establits per a la durada de les obres seran de 24 mesos a partir de l’inici de les obres. 

​

*   [](http://www.facebook.com/sharer.php?u=https://aytosagunto.es/va/actualitat/la-junta-de-govern-dona-llum-verd-a-la-llicencia-d-obres-de-la-gola-de-quartell/ "Facebook")
*   [](http://twitter.com/share?url=https://aytosagunto.es/va/actualitat/la-junta-de-govern-dona-llum-verd-a-la-llicencia-d-obres-de-la-gola-de-quartell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-junta-de-govern-dona-llum-verd-a-la-llicencia-d-obres-de-la-gola-de-quartell/ "Linked In")
*   [](mailto:?body=https://aytosagunto.es/va/actualitat/la-junta-de-govern-dona-llum-verd-a-la-llicencia-d-obres-de-la-gola-de-quartell/)